**NOTA INFORMATIVĂ**

La proiectul Hotărârii Guvernului cu privire la metodologia de evaluare a performanței autorităților administrative centrale și organelor subordonate acestora în procesul de executare a funcțiilor de reglementare

Proiectul Hotărârii Guvernului cu privire la *metodologia de evaluare a performanței autorităților administrative centrale și organelor subordonate acestora în procesul de executare a funcțiilor de reglementare*a fost elaborat de Ministerul Economiei în cadrul Proiectului de Ameliorare a Competitivităţii 2 (CEP II) finanțat de Asociaţia Internaţională pentru Dezvoltare. Proiectul Hotărârii Guvernului vine întru executarea Legii nr.235-XVI din 20 iulie 2006 cu privire la principiile de bază de reglementare a activităţii de întreprinzător şi are la bază Strategia reformei cadrului de reglementare a activităţii de întreprinzător pentru anii 2013-2020.

În pofida progreselor înregistrate în implementarea reformelor, climatul de afaceri în Moldova rămâne a fi unul caracterizat de imprevizibilitate şi costuri sporite suportate de întreprinderi în interacţiunea lor cu Guvernul dar și de către autoritățile publice în parea ce ține de administrarea reglementărilor. Existenţa unor proceduri complicate, netransparente şi imprevizibile ca şi finalitate în timp în procesul de obţinere a premiselor, autorizaţiilor, licenţelor şi a altor documente solicitate de autorităţi de la întreprinderi descurajează investiţiile atât autohtone cât şi străine, tind să submineze competitivitatea companiilor private din Moldova şi în consecinţă, creează premise propice corupţiei, favoritismului şi creşterii nivelului economiei informale.

Guvernul Republicii Moldova, conştientizând necesitatea fortificării capacităţilor de supraveghere a implementării strategiilor de reformă şi a asigurării faptului că reglementările adoptate nu impun costuri nejustificate asupra întreprinderilor, doreşte să sporească responsabilitatea autorităţilor publice prin implementarea unui sistem de indicatori de performanţă, care pe de o parte ar responsabiliza autorităţile ce reglementează activitatea de întreprinzător, iar pe de altă parte le-ar stimula să o facă mai eficient.

În acest context, metodologia are ca scop stabilirea unui mecanism unitar de evaluare anuală a performanței autorităților publice asupra mediului de afaceri în procesul de executare a funcțiilor de reglementare și de îmbunătățire a performanței acestora. Principalele obiective ale Metodologiei sunt: (a) stabilirea unui set de indicatori critici pentru evaluarea performanței autorităților publice în procesul de executare a funcțiilor de reglementare; (b) reducerea poverii administrative și costurilor asociate reglementării asupra întreprinderilor; (c) elaborarea recomandărilor și îmbunătăţirea performanţei autorităților publice în procesul de reglementare;

La elaborarea metodologiei s-a ţinut cont de cele mai bune practici internaţionale în domeniul „reglementării inteligente”, recomandărilor Organizației pentru Cooperare Economică și Dezvoltare (OCDE), politicilor naționale în domeniul bunei guvernări: Strategia reformei cadrului de reglementare a activităţii de întreprinzător pentru anii 2013-2020, politici din domeniul e-guvernare (Programul de reformare a serviciilor publice pentru anii 2014-2016), abordări în măsurarea percepției poverii reglementării utilizate în țările membre ale OCDE. Metodologia prevede utilizarea a 30 de indicatori, care pot fi definiţi la nivelul fiecărei autorităţi de reglementare. Aceștia au fost cuprinși în următoarele grupuri: Grupul 1: Indicatori de impact asupra costurilor de conformare; Grupul 2: Indicatori de calitate a controalelor și altor interacțiuni cu întreprinderile; Grupul 3: Indicatori de transparență, claritate, previzibilitate și accesibilitate a reglementării; Grupul 4: Indicatori ai bunelor practici de reglementare în ministere. În procesul selectării s-a ținut cont de următoarele criterii: disponibilitatea surselor de date credibile și obiective, posibilitatea verificării datelor, posibilitatea obținerii datelor cu costuri minime pentru autorități și evaluatori, posibilitatea acumulării continue a datelor pentru evaluarea progresului în timp, impact asupra costurilor de conformare.

Evaluarea performanței se va efectua anual începând cu 1 ianuarie 2016 și va cuprinde un șir de *autorități publice conform anexei nr. 2 la proiectul hotărârii.* Aceste autorități au fost considerate ca având cel mai mare impact asupra mediului de afaceri din Republica Moldova, iar selectarea acestora s-a axat în special pe următorii factori: numărul de gradul de implicare în procesul de emitere a actelor permisive; numărul de acte permisive aflate în competența autorității publice; numărul de întreprinderi vizate de reglementarea autorității, existența competențelor în domeniul efectuării controalelor.

Procesul de evaluare va fi coordonat de către Grupul național de evaluare care urmează a fi creat prin ordinul Secretarului general al Guvernului. La nivelul autorităților publice vor fi create grupuri de evaluare care vor răspunde la chestionarele de evaluare și vor interacționa cu Grupul național de evaluare în procesul evaluării. Colectarea datelor pentru Grupul de indicatori 5 va fi efectuată de către prestatori de servicii independenți selectați prin intermediul Proiectului de Ameliorare a Competitivităţii II.